
Papírreális

Papírból házat?
Ez elsőre furcsán hangozhat...a papír, mint fogalom ez esetben nem a megszokott kontextusában szerepel. Az emberek többsége úgy gondol a papírra, mint adattárolási lehetőségre, hiszen a papír története összekapcsolható az írás kialakulásával.
További elterjedt felhasználási területei ( papírdoboz, papírzsebkendő, papírpénz, csomagolópapír) sem az építőiparban való alkalmazását helyezik előtérbe – nem véletlenül.
Tudományos értekezésünkben kitérünk a papír minél szélesebb körű felhasználására, valamint megvizsgáljuk a homogén papírház építésének lehetőségét.
Célunk, hogy a társadalomban az ezzel kapcsolatban kialakult fenntartásokat eloszlassuk.
Dolgozatunk elméleti megalapozásához itthoni valamint külföldi forrásokat és tudományos eredményeket is felhasználtunk.
Itthoni eredményként Oroszlány Miklós TDK dolgozatát említenénk elsősorban, aki a papír felhasználását szintén több építőipari példán keresztül elemezte. Nagy hangsúlyt fektetett arra, hogy ne egy új, hanem egy újrahasznosított építőanyagot hozzon létre. Kutatása lezárásául saját kezűleg készített papírtéglát (víz-újságpapír elegy összetömörítve, majd kiszárítva) vizsgálta meg vízfelvétel és teherbírás szempontjából.
Külföldön - leginkább Ázsiában - a papír felhasználása sokkal inkább elterjedt az építészetben, ez talán kulturális különbségekkel magyarázható. A megvalósult építményeket tekintve nem meglepő, hogy napjainkban Shigeru Ban a legismertebb “papírépítész”.
Hozzá hasonlóan nem egy új elemet kívánunk létrehozni, csupán a meglévő újrahasznosított papíripari termékekből kialakítani elemeket. Célkitűzésünk más anyagok jelenlétének minimalizálása egy épületben. Vizsgálati metódusunk a következő: kiindulásként kiválasztjuk a homogén ház alapanyagaként használt produktumokat, majd különböző tulajdonságaira és azok javítási lehetőségeire térünk ki elvégzett kísérleteink alapján.
Mérlegelve az anyag pozitív és negatív tulajdonságait, szeretnénk a papírban rejlő lehetőségekre felhívni a figyelmet.



